khistorydata/jeongjo-sjw-relations huggingface dataset:
정조 7년
李在學啓曰。御營廳將官來言。今日本廳軍兵。日次私習云意。敢啓。傳曰。知道。
정조 7년
以慶尙監司各司寺奴婢推刷狀啓。傳于林錫喆曰。旣有生産之加括。則豈無老故之餘頉乎。此狀本。不言餘頉。只言加括。何也。自本曹査問草記事。分付戶曹。
정조 7년
兵曹口傳政事。以具明謙爲禁軍別將。
정조 7년
以北兵使下批政事。取稟。傳于李在學曰。當日爲之。
정조 7년
有政。吏批。判書徐浩修。病不來。參判鄭昌順進。參議金憙。病不來。右副承旨林錫喆進。啓曰。判書徐浩修。參議金憙。俱病不來。小臣獨政未安。何以爲之。敢稟。傳曰。仍爲之。柳明渭爲英陵令。朴尙春爲內贍主簿。李光績爲掌苑別提。洪文泳爲應敎。李命植爲司饔提調。兼鏡城府使申大謙。單付。
정조 7년
兵批。判書李𡊠病。參判柳義養入直進。參議李致中病。參知鄭存中病。左副承旨李在學進。副護軍李鼎炳。北兵使申大謙單付。
정조 7년
傳于李在學曰。明日出宮門路。以協陽門爲之。
정조 7년
以司諫李東郁牌不進罷職傳旨。傳于林錫喆曰。只推。
정조 7년
李在學啓曰。啓下文書。事體何等重大。而守禦把摠望筒。下批之後。爲日已久。竟至閪失。故査問該掌別監及該房書吏。則別監謂以分明傳給於書吏。書吏謂以初不逢受於別監。互相推諉。無由覈出。致使莫重文書。中間遺失。事之驚駭。莫此爲甚。其所見失。雖未知罪在何人。而渠輩若能詳愼於傳受之際。則豈有此無前之事也。若以罪犯之未得究竟。仍以置之。則來頭之弊。有不可勝言。該房書吏。自本院。今方從重科罪。而該掌別監。亦不可不懲勵。令有司科治。何如。傳曰。院吏勘處後。令該曹草記掖隷。雖有往傳院吏之文跡云。而院吏姓名。旣不指陳。則不可以此勿問。分付掖庭。署使則除名。此後又有此等文書閪失之事。事在院吏。承旨重勘。事在掖隷。司謁重勘。竝當斷不饒貸。以此知悉。
정조 7년
沈豐之。以吏曹言啓曰。新除授黃海道都事孟至大狀內。矣身與平山府使兪漢寧。有內外從應避之嫌云。未赴任都事。與已赴任守令相避。則都事遞改。載在法典。都事孟至大。依例改差。何如。傳曰。允。試欺不遠。口傳差出。
정조 7년
吏曹口傳政事。以宋銓爲黃海都事。
정조 7년
李在學。以兵曹言啓曰。鐘閣守直官韓道元。義禁府照律啓目判府內。如渠卑微之類。奪告身律名猥濫。所謂鐘閣官職銜兺。汰去放送。仍令兵判決棍事。命下矣。依判下。鐘閣守直韓道元。決棍十度後。鐘閣守官職銜。汰去之意。敢啓。傳曰。知道。
정조 7년
李在學。以兵曹言啓曰。丹鳳門。本非內人出入之門。而俄者下鑰之除。當門守門將。不知法禁。不告本曹。許出內人。事極驚駭。當該守門將陳景文。不可無警。令該府。拿問處之。臣曹亦有不能檢飭之失。惶恐待罪之意。敢啓。傳曰。丹鳳門。大抵內人出入之門。而近年因新定式。出入無得由此門。此則本曹草記。措語誤矣。至於守門將可罪之端。別有失焉。宮人之婢子。雖是因病出去之人。不待標信出送者。事極可駭。此草記還給。更令以此措語。請罪政院。尙不知內人出入。從某某門之委折。當該捧納承旨。姓名。雖也。
정조 7년
禁府照目。押班監察趙思殷矣。渠之不參。雖諉以入直是白乎乃。身爲臺監。旣不能知委。獻官以下。使之還參陪班。則其溺職之罪。在所難免。以此照律罪。笞四十收贖。附過還職。私罪。奉敎判付。罪猶不至故犯。且念其矣先蔭。已以照律後。分揀之意。朝筵有所下敎。而至於本府照律段。豈可如是歇勘。只以附過還職爲請乎。卿等姑先從重推考爲良如敎。
정조 7년
正言趙恒鎭啓曰。臣寡聞蔑識。最居人下。初入臺地。全昧體例。觸事生疣。固所自料。向因憲吏事。聯陳一箚。及承批旨。感悚交竝。而未卽引避。自同無故。果然堂疏峻發。至請譴罷。聖敎涵貸。罰止問備。臣滿心慙恧。無地自容。揆以廉防。尤當自劾之不暇。而重遭論斥。無面詣臺。循例引嫌。亦所不敢。屢違召牌。只蒙恩遞。而昏謬顚錯。壞損臺體。於是乎無復餘地矣。至今追思。惶汗浹背。曾未幾何。除旨又降。僨敗之地。理難復玷。臺端一步。便成鐵限。何可以時月之稍久。恬不知愧。抗顔冒據乎。請命遞斥臣職。答曰。勿辭。亦勿退待。
정조 7년
大司憲洪良浩。副應敎洪文泳。持平李秀夏李壽咸。副修撰吳泰賢。副校理李太亨。正言李思祚。修撰李錫夏。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
大司憲洪良浩。持平李秀夏李壽咸。正言李思祚啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養患之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 7년
正言李思祚啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快施王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖洙。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。當施當律。新除授司憲府掌令洪周萬。時在京畿抱川地。掌令柳翼之。時在慶尙道順興地。請竝斯速乘馹上來事。下諭。答院曰。不允。第三件事。五件事。亟停勿煩。下諭事。依啓。
정조 7년
領議政鄭存謙箚曰。伏以。日前景慕宮動駕回鑾之時。行副司直鄭好仁。以別雲劍實差。因社稷獻官。受誓戒。暫時進去。事過之後。宜卽來待。而四更頭誓戒。曉鍾後還宮。竟至失待。已極駭然。及夫緘問之後。所對全不以實。告君之辭。何等謹嚴。而事近周遮。跡涉粧撰。重臣如此。庶僚何論。朝廷之羞恥。國綱之乖損。殆無餘地。其在警勵懲飭之道。不可以罷削薄勘而止。鄭好仁。亟施遠配之典。斷不可已也。臣俄於筵中。以此陳達。以爲已蒙兪音。擬將書入擧條。取考次對條目。則批旨。姑不下云。臣之昏瞀瞶瞶。聽瑩錯認之罪。實無所逃。玆敢不避煩瀆。短箚自列。伏乞聖明。亟降允兪。以正朝體。仍賜臣譴何。以安私分焉。取進止。答曰。省箚具悉卿懇。朝筵雖有請罪之語。而旋因律名之商量。未及指一決定。條目中漏書。似由於是。所請事以彼罪勘此律。無所不可。然又思之。彼不足言。有辱朝廷。姑施削黜之典。小事何乃過引。卿須安心勿辭。仍傳曰。此批答。遣史官。傳諭于領議政。
정조 7년
癸卯八月初五日巳時。上御誠正閣。推考房承旨入侍時。右副承旨林錫喆。假注書金孝建。記事官李祖承李崑秀。以次進伏訖。上曰。右承旨。留待政院之意。分付。賤臣承命出傳。上命錫喆。讀諸公事。上曰。右承旨入侍。賤臣出來傳命。與右承旨鄭志儉偕入進伏。上命退。承史以次出。
정조 7년
癸卯八月初五日酉時。上御誠正閣。坐直承旨入侍時。右副承旨林錫喆。假注書金孝建。記事官李崑秀尹行任。以次進伏訖。上曰。禁軍別將望筒。催促持入。賤臣承命出。持望筒還入。上曰。勿以新望擬入。以舊望排擬之意。分付。賤臣出來傳命後。還入進伏。上命書傳敎曰。文臣製述居首人以下。施賞考例捧傳旨。仍命退。承史以次退出。
정조 7년
行都承旨金履素坐。行左承旨李亨逵坐。行右承旨鄭志儉坐直。左副承旨李在學坐。右副承旨林錫喆坐。同副承旨趙尙鎭坐直。注書二員未差。假注書李暾仕金孝建仕直。事變假注書朴能源仕。
정조 7년
上在昌德宮。停常參。只召對。
정조 7년
李亨逵啓曰。明日常參經筵。取稟。傳曰。停。
정조 7년
李亨逵啓曰。今日殿座。承旨當爲備員。而都承旨沈豐之。不爲仕進。所當牌招。而拘於廳規。不得請牌。何以爲之。敢稟。傳曰。許遞。前望單子入之。
정조 7년
趙尙鎭啓曰。合辭方張之時。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 7년
承旨前望單子入之。金履素落點。
정조 7년
傳于李在學曰。鄭判府事入來事。遣史官。傳諭。
정조 7년
傳于李在學曰。鄭判府事入侍。
정조 7년
以兵曹中日試射。守門將李明東。四中單子。傳于李在學曰。近來四中絶罕。今番特爲陞六。
정조 7년
傳于趙尙鎭曰。禮房承旨與入直閣臣。入侍。
정조 7년
有政。吏批。判書徐浩修進。參判鄭昌順進。參議金憙進。同副承旨趙尙鎭進。以鄭弘淳爲元陵改修都監都提調。沈豐之爲禮曹參判。鄭昌順爲同經筵。尹勉遠爲永禧殿令。李匡呂爲明陵參奉。張德隣爲律學敎授。徐有隣李在協爲元陵改修都監提調。韓大裕爲郞廳。學正金潭。學錄金良倜。單付。
정조 7년
傳于鄭志儉曰。召對爲之。
정조 7년
以持平李秀夏李壽咸。司諫李東郁等牌不進罷職傳旨。傳于趙尙鎭曰。只推。
정조 7년
李亨逵。以奉常寺官員。以都提調意啓曰。東籍親耕田所種皮黍皮粘粟。今八月旬間。當爲成熟之意。敢啓。傳曰。知道。攝刈。
정조 7년
趙尙鎭。以吏曹言啓曰。新除授洪忠都事兪彦脩呈狀內。重得毒痢。日漸危篤。勢難往赴云。身病旣如是危重。則不可强令赴任。依例改差。何如。傳曰。允。口傳差出。
정조 7년
李亨逵。以兵曹言啓曰。依下敎。今日試射時。不爲待令能麽兒郞廳洪道俊。拿入。査問其呼不委折。則所告內。昨日本廳下人來言曰。明日試射時。四十一歲人之應射與否。雖未及明知。預爲待令於闕下云云。而矣身以迷劣之致。今日晩後。始爲來待。終至呼不之境。死無所惜。惶恐遲晩云矣。渠以幺麽郞官。莫重親臨試射時。趁不待令。致勤査問之命。究其罪狀。萬萬痛駭。其在懲後之道。有不可容貸。能麽兒郞洪道俊爲先汰去。令該府。拿問重勘。何如。傳曰。帳殿呼不例。以從重決棍勘處。近來每有分揀之命。以是之故。續續無難冒犯。事極駭然。然旣汰又拿。仍令照律重勘。此一罪三勘。卿曹所請之律。太不稱當。但依法典。從重決棍後。放送。可也。
정조 7년
趙尙鎭。以兵曹言啓曰。本曹草記傳曰。帳殿呼不例。以從重決棍勘處。近來每有分揀之命。以是之故。續續無難冒犯。事極駭然。然旣汰又拿。仍令照律重勘。此一罪三勘。卿曹所請之律。太不稱當。但依法典。從重決棍後放送。可也事。命下矣。依傳敎能麽兒郞廳洪道俊。決棍十五度後。放送之意。敢啓。傳曰。知道。
정조 7년
趙尙鎭。以訓鍊都監禁衛營御營廳言啓曰。訓局字內廣智營東邊宮墻四間。及御營廳字內丹鳳門東邊宮墻三間。今已畢築。把守軍。竝還入直所之意。敢啓。傳曰。知道。
정조 7년
趙尙鎭。以刑曹言啓曰。因承政院啓辭。院吏勘處後。令該曹草記事。命下矣。取考律文。則大明律棄毁制書印信條有曰。凡遺失制書者。杖九十徒二年半。承政院書吏尹得運金宗爀等。依此律。各決杖九十後。尹得運。原春道洪川縣。金宗爀。黃海道延安府。竝定配所。卽爲押送之意。敢啓。傳曰。定限日姑放。限內如不覓納。更爲囚禁草記。
정조 7년
趙尙鎭。以刑曹言啓曰。因罪人崔春得等供辭啓目。崔春得趙興世。更加嚴刑。依律重繩。林岳山。照律勘處。首書吏蔣壽良。首所由金世輝。一體照勘事。依所啓施行。金福龍十一名不必加刑。分輕重勘放後。草記事。判下矣。依判付。罪人崔春得趙興世等。罪狀。取考律文。則續大典假稱禁吏。閭里作弊者。論以遠配之律。依此律。崔春得。慶尙道熊川縣。趙興世。全羅道光陽縣。竝遠地定配。而待栲限。加刑發配。林岳山。自是春得之隨從。依律文減一等。杖一百。徒三年。定配於黃海道載寧郡。金福龍等十一名罪狀。續大典。依禁吏橫挐者。杖一百。大明律。詐稱官司差遣而捕人者。杖一百。徒三年。受財者。計贓準竊盜論。一貫以下。杖六十。名例云。二罪以上俱發。以重者論。金福龍等。從重論。各杖一百。徒三年。照律。金福龍。洪忠道定山縣。金啓澤。延豊縣。金仁輝。靑陽縣。金泰雲。連山縣。金海宗。原春道通川郡。任聖賢。楊口縣。李金男。麟蹄縣。李震成。淮陽府。尹海萬。黃海道新溪縣。李龍得。延安府。李岳男。豐川府。竝定配。而待栲限。決杖發配。首書吏蔣壽良。首所由金世輝。以大明律不應得爲而爲之。事理重者。杖八十之律施行。一體待栲限。決杖放送。何如。傳曰。允。
정조 7년
癸卯八月初六日辰時。上御春塘臺。專經武臣試射入侍時。行左承旨李亨逵。行右承旨鄭志儉。左副承旨李在學。右副承旨林錫喆。同副承旨趙尙鎭。假注書李暾金孝建。記事官李崑秀尹行任。以次侍立訖。引儀引考官及射員。入就位。呼唱行四拜禮。考官判中樞府事李徽之。訓鍊都正李柱國。行副司直李敬懋。參考官行副司直趙興鎭吳大益。行副護軍李文爀。李潤謙。以次進伏訖。徽之進前曰。晩炎猶苦。此時聖體凡節若何。上曰。一樣矣。上曰。軍士房承旨入侍。在學進前。上曰。兵曹專不禁喧。布帳之外。喧聒太甚。申飭。可也。上曰。射員。以次試射。而柳葉箭貫一邊二。片箭貫二邊三。騎芻貫三邊五。中者爲入格。鐵箭則從自願射之。兵曹判書李𡊠奏曰。新抄啓武臣。姑未入啓文書。而使之同射。何如。上曰。使之射之。可也。𡊠曰。然則舊抄啓中。年滿未及減下者。何以爲之乎。上曰。今番則使之同射。可也。上曰。呼名之下。射員輩。不卽待令。此後則。以帳前呼不樣論罪。以此。分付。仍命書榻敎曰。訓鍊院堂上。從重推考。上入小次。上曰。禮房承旨入侍。志儉進前。上曰。兵曹參判入侍。賤臣承命出。與兵曹參判柳義養。偕入。上謂義養曰。卿往見鄭判府與日官。待令於司饔院。還宮後入侍。可也。上曰。鄭判府許送史官。以來待於闕中之意。傳諭事變假注書朴能源。承命往傳。藥房提調鄭民始進前奏曰。都提調。持湯劑待令矣。上曰。入侍。藥房都提調徐命善進伏。命善曰。如此炎熱。聖體諸節不害有損。上曰。別無所損矣。命善曰。湯劑待令矣。上曰。持入。命善等。持湯劑以入。上進御。命善曰。鬱金太涼。連用涼劑。極爲未安。人蔘則減數。鬱金則加入。恐非疏滯之劑。更令醫官。參商製入。似好矣。上曰。姑觀夜來凡節。當爲下敎矣。上曰。都承旨牌去來催促。賤臣出來傳命。上曰。射員中。有三中者乎。柱國曰。閔百履爲四中。三中則姑未出矣。上曰。兵曹判書推考。出榻敎上曰。已試射人員。皆令出去。上還宮。從協陽門入內。諸臣以次退出。
정조 7년
癸卯八月初六日午時。上御誠正閣。判府事入侍時。判府事鄭弘淳。行右承旨鄭志儉。假注書金孝建。記事官李崑秀尹行任。以次進伏訖。弘淳進前曰。晩炎猶酷。聖體。若何。上曰。一樣矣。上曰。戶判兵參。率日官入侍。賤臣承命出。與戶曹判書徐有隣。兵曹參判柳義養。日官池日謙金禧度偕入進伏。上曰。元陵改修之役。經營已久。而莫重之事。難以輕擧。稽此未遂。又經夏潦。莎土有頉。誠甚悶迫。故不得已謹遵先朝甲子舊例。卜吉擧行。卿與入侍諸宰及日官。爛商涓日。以爲擧行之地。可也。弘淳曰。臣自外。已與諸臣及日官。涓擇吉日。則今二十五日最吉云矣。上曰。然則以此日始役。而必於當日親往董役。兼行告安。庶可少伸誠禮。而言念民事。當此災歲。或有貽弊外邑之端。是爲可悶。今番則無論某役某費。皆自度支進排之意。戶判知悉。仍命書傳敎曰。元陵陵上莎草。年年有頉。蓋若先朝甲子以前。明陵陵上執頉故耳。在其時。旣有設都監改修之擧。目今元陵陵上有頉處長廣。與甲子明陵有頉處。別無異同。修改之役。不容蹔緩。謹依先朝甲子傳敎。設都監。修改以元陵修改都監稱號事。使之知悉。改修日字。自今月念前後。至九月寒露前。涓吉事。分付。今年畿農。已判歉荒。凡係用民力貽民弊之事。不可以事關莫重。按例責辦於列邑。況有戊子已例。運莎負土及造假家等諸般進排之節。竝用京都監例爲之。軍丁無論緊漫。皆令雇用。外此役處所入雜物。一一給價。俾無毫分貽弊。此乃仰述先大王恤民弊之盛德至意也。都監。知予此意。惕念察飭。本都監。以都提調一員。堂上二員。郞廳一員。別工作一員。亦依甲子年例差出。上曰。政官牌招開政。出榻敎上曰。甲子戊子年。獻陵明陵。改修都監儀軌持入。賤臣承命出。持儀軌還入。上曰。政官牌去來催促。都監郞廳。各別擇差之意。分付。賤臣出來傳命後。還入。上命弘淳先退。仍命退。諸臣以次退出。
정조 7년
癸卯八月初六日未時。上御誠正閣。訓鍊大將兵曹參知入侍時。訓鍊大將具善復。兵曹參知鄭存中。右副承旨林錫喆。假注書李暾。記事官李崑秀尹行任。以次進伏訖。上曰。松溪橋頹圮處。今日看審。則可以修改者爲幾處。而經費當入幾何。善復曰。松溪橋。今若盡撤改造。則工役浩大。物力難辦。決不可輕議。而間多頹圮處。不可不修改者。摘奸時。量度工費。數千兩可能成事。而雖或不足。亦不多矣。二千兩。劃給地方官。使之趁卽修改。似好。而匠料。不得不以米上下二千兩中。四分一。以米上下。恐合事宜。沙峴治道之役。卽京兆所管。今此內外補缺之役。自是燻造契人全當者也。目今財力。實無取用處。而臣待罪京兆時。改建郞廳直舍。其後再任時。戶籍東庫新建之役。兩次筵稟後。貸用賑廳錢數千兩。每式年分排。今已盡爲還報矣。京兆堂上。今亦主管。賑廳錢四百兩。依前例貸下出給燻造契人。使之始役。而後式年。以作紙錢還報。則事甚便好。惶恐敢達。上曰。依爲之。出擧條上曰。右副先退。同副承旨入侍。錫喆退出。同副承旨趙尙鎭。追入進伏。善復曰。今番四道陞戶退限之命。惠澤隆洽矣。二去戊子年。陞戶砲手。待豊退停時。老殘軍。亦有筵稟退限之例。而今年老除之數。比前頗多。其中老病不堪用者外。待明秋退限除案。則京外軍民。竝皆仰沾聖德。惶恐敢達。上曰。今番則。特爲退限。可也。出擧條存中曰。臣於向日守宮時。竊伏見門鑰開閉。何等嚴重之事。而不待標信。只以政院書吏。口傳擧行。極涉疎忽。此事不可不一番稟定。上曰。頃因左承旨李在學所奏。已令定式施行矣。存中曰。臣未聞有此下敎。敢復煩達。極爲惶悚。上曰。此事不出於朝報乎。尙鎭曰。頃者書揭院壁。而不出於朝報矣。上曰。使之出於朝報。因命退。善復存中先退出。上曰。同副。其辛飭院吏。院中文書。善爲檢守。毋令閪失。至如望筒閪失之事。是皆同副不善檢飭之致也。尙鎭曰。此是臣之未入政院時事。臣實不知矣。上曰。文書之閪失。是皆同副責望也。善爲檢守。因命退。諸臣以次退出。
정조 7년
癸卯八月初六日申時。上御誠正閣。禮房承旨入侍時。行右承旨鄭志儉。假注書金孝建。記事官李崑秀尹行任。以次進伏訖。上曰。閣臣入侍。賤臣承命出。與二直提學徐有防徐龍輔偕入進伏。上曰。政官。何爲尙不開政乎。望筒催促持入。賤臣出來傳命。持望筒還入。上命退。諸臣以次退出。
정조 7년
癸卯八月初六日酉時。上御誠正閣。召待入侍時。參贊官趙尙鎭。侍讀官李太亨。檢討官李錫夏。待敎尹行任。假注書金孝建。記注官金龍顯。記事官李崑秀。以次進伏訖。上命讀國朝寶鑑。太亨等讀自第十五篇恭懿王大妃弗豫。止雖不敏。敢不佩服。二十六板訖。上下詢文義。太亨曰。謹按宣廟朝。以星變而延訪群臣。因地震而下敎自責。祖宗朝遇災修省之念。實爲後世監法之要。而第伏見修省於遇災之日。莫若常時警省。悅豫天心。自底於無災之休也。伏惟我殿下。於向日悶旱之時。深軫弭災之道。至誠求助。辭旨藹然。有足以格天而感神。則果然絲綸纔降。甘霈隨洽。其在瞻聆。孰不欽歎。而顧今無災之日。尤貴加勉之工。伏願深留聖念。凡所以寅畏修省之方。勿以無災而或間焉。上曰。好矣。錫夏曰。謹稽宣廟朝承旨姜緖。因經筵入侍。論驕字甚切。其所陳達。極涉狂戇。而伊時相臣。以天顔無厭聞之色。至引君仁臣直之語。有所贊歎之者。以此觀之。先朝容直之量。固不待加勉。而姜緖之陳戒如此者。蓋出於憂治世危明主之意也。下之所陳勉。上之所包容。足以見當時盛事。而當法祖宗之要。尤在於是。伏願於此等處。深軫監範之道焉。上曰。待敎陳之。行任曰。此卷卽宣廟盛際也。治謨洋溢。政法焜燿。攘黜群凶。登崇諸賢。用李珥而置經筵。招成渾而拜臺閣。德已成矣。治已化矣。然而成湯之工。恒勉丕顯。文王之心。猶不自滿。遇災而延訪群臣。因寒而軫念戍卒。憂民用賢之意。藹然於絲綸之間。臣不勝欽仰感歎。古人曰。欲法堯舜。當法祖宗。若於廈氈之上。日日監省。隨事師法。則祖宗朝嘉言良謨。可復見於今矣。伏願聖上留神焉。上曰。所奏好矣。上曰。參贊官。陳文義。可也。尙鎭曰。上下番玉堂與閣臣所陳。實爲穩當。臣則無別見仰達者矣。上顧謂錫夏曰。汝爲湖西京試官。何日當爲辭陛。錫夏曰。初九日欲辭朝矣。上曰。汝於沿路及道內。採訪民隱。庸副予軫遠之意也。經幄之臣。與他自別。古或有此等事矣。仍命退。諸臣以次退出。
정조 7년
行都承旨金履素坐。行左承旨李亨逵坐直。右承旨李在學坐。左副承旨林錫喆坐。右副承旨趙尙鎭坐直。同副承旨安聖彬未肅拜。注書二員未差。假注書李暾仕金孝建仕直。事變假注書朴能源仕。
정조 7년
李亨逵啓曰。明日社稷秋享大祭。再明日孝徽宮秋享祭。齋戒相値。視事。頉稟。傳曰。知道。
정조 7년
傳于李亨逵曰。禮房承旨入侍。
정조 7년
李亨逵啓曰。假注書金孝建。身病猝重。勢難察任。今姑改差。何如。傳曰。允。
정조 7년
傳于趙尙鎭曰。右副承旨入侍。
정조 7년
傳于安聖彬曰。發遣吏郞諸執事。淸齋與否。摘奸以來。
정조 7년
以洪忠都事望筒。傳于趙尙鎭曰。近來侍從。雖曰乏人。其數無慮幾百。則本道都事之望。一擬再擬。輒以一人。疊擬於首望。有若非此莫可者然。揆以事面。苟簡。甚矣。當該堂上。從重推考。此望筒勿施。更令擇擬以入。
정조 7년
金孝建改差。代以李敬五爲假注書。
정조 7년
吏曹口傳政事。以許晊爲洪忠都事。
정조 7년
傳于李亨逵曰。召對爲之。
정조 7년
趙尙鎭啓曰。新除授同副承旨李益烍。差祭在外。何以爲之。敢稟。傳曰。勿施。前望單子入之。待下批牌招察任。
정조 7년
以校理姜忱牌不進罷職傳旨。傳于安聖彬曰。只推。
정조 7년
以義禁府柳戇島配。趙文彦竄配事草記。傳于安聖彬曰。屢經大霈。休紙還給。
정조 7년
咸鏡監司徐有寧。薦新生鰱魚。限內不得封進。惶恐待罪事狀啓。傳于趙尙鎭曰。勿待罪事。回諭。
정조 7년
李在學。以元陵改修都監郞廳。以都提調意啓曰。臣等會同後。事目別單書入之意。敢啓。傳曰。允。
정조 7년
李在學。以元陵改修都監郞廳。以都提調意啓曰。本陵改修時。瓮家當爲造作。而取考謄錄。則甲子年明陵陵上修改時。皆以油遮日擧行矣。今番亦依此爲之乎。敢稟。傳曰。兩年傳敎。出於爲民祛弊之聖意。今番本陵之役。豈不仰遵甲子戊子已例。依草記。以油遮日排設。可也。
정조 7년
趙尙鎭。以禁衛營言啓曰。本營中軍。今當差出。而擬望之人乏少。外任竝擬。何如。傳曰。允。
정조 7년
趙尙鎭。以承文院官員。以都提調意啓曰。院寫字官洪聖源。出入逆家。蹤跡陰秘。前後罪狀。畢露於秋曹。旣至於定配。則其子慶運。亦不可仍置於差備待令之役。洪慶運寫字官之任。爲先汰去。何如。傳曰。久遠之事。休紙。
정조 7년
趙尙鎭。以刑曹言啓曰。因左右捕盜廳啓辭。罪人大圭等配所。卽刻磨鍊以入事。命下矣。依傳敎。罪人大圭。全羅道羅州牧黑山島。美圭。旌義縣。各定配所。卽爲押送之意。敢啓。傳曰。知道。
정조 7년
趙尙鎭。以刑曹言啓曰。原州居鄭觀欽。今正月。以其祖熙揆復官事。擊錚。而因吏曹覆啓。鄭觀欽。令該曹嚴刑定配事。允下矣。所當卽爲擧行。而罪人鄭觀欽。已爲下鄕云。令本道道臣。各別嚴刑。定配所發配後。啓聞事。發關。分付。何如。傳曰。此是宥旨前事。今番分揀。
정조 7년
副校理吳泰賢疏曰。伏以。臣卽接臣兄泰詹任所衙信。則臣之七耋偏母。素患風痺之症。挾感添劇。痰火昏眩。寒熱交攻。飮啖全却。眞元漸鑠。委頓床褥。氣息凜綴。專人走報。促臣來見。臣方寸焦灼。按住不得。玆敢冒陳短章。徑尋鄕路。伏乞天地父母。俯垂憐察。亟許遞改臣職。以便往護。仍治臣擅行之罪。以肅朝綱。千萬幸甚。省疏具悉。爾其勿辭。救護母病。
정조 7년
正言趙恒鎭疏曰。伏以。臣猥占科第。才識實愧於空疎。初入臺地。格例未諳於章箚。妄有論列。雖蒙聖批之許可。自損臺體。終速堂疏之峻斥。顚斥之罪實無所逃。人言之來。亦固自料。聖度天大。譴罰不加。畢竟恩遞。曲加涵貸。如臣庸愚譾劣。何以得此。絗恧蹙。無地自容。每一追思。不覺顔騂。從今以往。臺端一步。便是鐵限。縮伏訟愆。自分永謝。不意薇垣除旨。忽下此際。臣雙擎恩誥。感涕交零。黽勉詣臺。敢陳自劾之忱。及承批旨。未蒙鐫改之恩。臣於是。情窮勢蹙。不知所以措躬也。聖念雖出於曲庇。私心益切於愧悚。臣何敢憑恃寵渥。自同無故。恬然冒據於僨敗之地乎。召牌之下。承膺無路。玆不得不略陳短章。仰暴衷懇。伏乞聖明。諒臣難冒之義。亟許遞改。治臣逋慢之罪。以肅朝綱。不勝幸甚。臣固不敢以臺閣自處。而事關紀綱。不能終默。略此附陳焉。噫。齊百官。所以尊朝體也。整班行。所以重儀衛也。故每於動駕之時。設爲班次之圖。自大僚卿宰。至微末庶官。皆以品階爲序。鱗次成列。大駕出宮時。東西兩班。祗迎陪從。無敢失次。還宮時。至闕外。則回馬而立。大駕入宮。大臣回班之後。百僚次第退歸者。乃是自古常行之規也。近來國綱漸弛。人不畏法。大僚申飭。而恬不遵承。監察檢押而慢不聽從。班行雜亂。不成貌樣者。亦已久矣。臣伏聞初二日還宮時。西班軍銜。任自先退。只有武臣十餘人祗迎。而及至梨峴洞口外。大駕未入闕門。而行副護軍金相玉。馳突班次。首先徑歸。兩班堂下。隨而一鬨都散。後行盡空。所見駭痛。今不可追後摘發一一論勘。而至於金相玉。則渠雖無識。職是二品。全沒敬謹之心。作此駭悖之擧。其事雖小。所關實大。此而置之。國將無法。嚴加懲勵。宜杜武夫蠢頑之習。臣謂金相玉。亟施刊削之典。不爲呈課之東西押班監察。難免不職之失。亦令該府。拿問勘處。斷不可已也。省疏具悉。金相玉事。監察事。依施。爾其勿辭察職。
정조 7년
癸卯八月初七日辰時。上御誠正閣。禮房承旨入侍時。行右承旨鄭志儉。假注書金孝建。記事官李崑秀尹行任。以次進伏訖。上命書正言趙恒鎭上疏批答。上曰。二直提學仕進與否。知入。賤臣承命出。以不爲入來之意。還奏。仍命退。諸臣以次退出。
정조 7년
癸卯八月初七日巳時。上御誠正閣。右副承旨入侍時。右副承旨林錫喆。假注書金孝建。記事官李崑秀尹行任。以次進伏訖。上曰。稟事閣臣入侍。賤臣承命出。與二直提學徐有防。檢校直閣徐鼎修徐龍輔偕入進伏。上曰。入直玉堂知入。賤臣承命出問後。以洪文泳李錫夏入直之意還奏。上命退。諸臣以次退出。
정조 7년
癸卯八月初七日酉時。上御誠正閣。召對入侍時。一直提學鄭志儉。參贊官趙尙鎭。侍講官洪文泳。檢討官李錫夏。假注書金孝建。記事官李崑秀尹行任。以次進伏訖。文泳等。讀自國朝寶鑑第十八篇。命賜成渾米菽。止上然之。十六板訖。上命各陳文義。文泳曰。謹按宣廟朝。上下詢成渾受祿與否。特賜米菽。待賢之禮。若是惓惓。故伊時群賢輩出一代之治道。燦然備具。國朝盛際。人至今艶誦矣。惟我殿下。求賢之誠。非不至矣。朝無宿德之士。君德成就。世敎維持。任之無人。尙不見朝野于于之美。巖穴之士。豈眞無其人而然哉。伏乞克加省念。益篤旌招之禮焉。錫夏曰。伏見先正臣李珥疏中。指陳時政得失者。非止一二。而要其歸。則曰格致誠正。曰居敬窮理。必以本源之工。縷縷陳勉。此實百代監法之要也。蓋人主一心。爲萬化之原。伏願聖明。凡於施措之際。必先警省之工焉。志儉曰。玉堂旣已逐條論陳。臣無更達之辭。而先正臣李珥。此疏可見平生學術矣。誠正治平之方。無不備具。臣不能指出以奏。而殿下於此先正之識解經綸。每加欽服而高尙焉。臣亦嘗與聞矣。必將慨然興。想有不同時之限。卽此一疏。看作今日親聽其言。言言體察。隨事加勉。區區之望也。尙鎭曰。臣無可陳之義。而上有成渾之疏。下有李珥之疏。二疏相爲表裏。比如東西兩銘。伏願竝垂澄覽焉。上曰。好矣。上謂文泳曰。番次苟艱。故應敎入直乎。文泳曰。番次無變通。故臣入直矣。仍奏曰。館僚近多在外。非但番次苟簡。當此開講之日。講官不可不備員。在前如此之時。多有稟旨變通之例。故敢此仰達矣。上曰。在外人員許遞。政官。待明朝牌招開政。以在京無故人差出。可也。出擧條上命書傳敎曰。右承旨許遞。前望單子入之。又命書榻敎曰。新除授承旨。牌招察任。上曰。進御加減順氣化痰湯本方中。去鬱金煎入。出榻敎上曰。明日卽社稷享日也。社稷之享。若不躬將。則每有欠潔之歎。承旨。明早馳往享所。祭器祭物。一一奉審。雖鍾磬之屬。亦皆申飭磨洗以來。可也。仍命退。諸臣以次退出。
정조 7년
行都承旨金履素坐。行左承旨李亨逵坐。右承旨李在學坐直。左副承旨林錫喆坐。右副承旨李致中坐。同副承旨安聖彬坐直。注書二員未差。假注書李暾仕李敬五仕直。事變假注書朴能源仕。
정조 7년
傳于李亨逵曰。同副承旨入侍。
정조 7년
李致中。以禁衛營將官言啓曰。今日本營軍兵。日次私習云矣。敢啓。傳曰。知道。
정조 7년
李致中。以御營廳將官言啓曰。今日本廳軍兵。日次私習云矣。敢啓。傳曰。知道。
정조 7년
傳于金履素曰。吏房承旨。馳詣文廟。奉審以來。
정조 7년
傳于李亨逵曰。藥房提調入侍。
정조 7년
傳于李在學曰。右副承旨。馳詣社稷。奉審摘奸以來。
정조 7년
有政。吏批。判書兪彦鎬受由在外。參判李敬養進。參議黃昇源未肅拜。右副承旨李致中進。啓曰。判書兪彦鎬受由在外。參議黃昇源未肅拜。小臣獨政未安。何以爲之。敢稟。傳曰。仍爲之。以林道浩爲副修撰。金載人爲副校理。吳大益爲楚山府使。
정조 7년
傳于李致中曰。軍士房承旨入侍。
정조 7년
承旨前望單子入之。入之。李致中落點。
정조 7년
都摠管副摠管。前望單子入之。入之。都摠管鶴城君楡。副摠管愼爾復。落點。
정조 7년
李致中。以都摠府言啓曰。今日入直內三廳武兼禁軍及軍兵等。當爲中日習射。而社稷秋享大祭齋戒相値。不得爲之之意。敢啓。傳曰。知道。
정조 7년
安聖彬。以弘文館言啓曰。新除授副校理金載人。時在京畿交河地。經筵入番事緊。請斯速乘馹上來事。下諭。傳曰。依啓。
정조 7년
安聖彬。以禮曹言啓曰。元陵陵上改修日字。自今月念後。至九月寒露前。涓吉事。命下矣。吉日令日官推擇。則今八月二十五日辰時。來九月初四日辰時。初六日卯時。俱吉云。以何日定行乎。敢稟。傳曰。以二十五日爲之。
정조 7년
安聖彬。以禮曹言啓曰。元陵陵上改修吉日時。以二十五日辰時爲之事。啓下矣。始役先告事由祭。依修改都監事目。二十一日曉頭設行。告安祭。事畢後。隨時設行之意。知委。何如。傳曰。允。
정조 7년
李在學。以訓鍊都監言啓曰。本局分授都城白岳山西邊體城頹毁處。今方改築。所入石子。西郊白蓮峯下。浮出取用之意。敢啓。傳曰。知道。
정조 7년
安聖彬。以觀象監官員。以領事提調意啓曰。昨因禮曹草記。傳曰。今番胎封。旣有法典所載。雖命如例爲之。凡係貽民弊之事。比前例務從省約。可也。此意。向日筵中。言於領事。果有別般指劃乎否。更以此判付辭意。文移該監。自陵監使之條列草記事。命下矣。今此元子阿只氏藏胎。事體至重。凡係前例。宜不容減省。而向於筵中。親承下敎。謹就本監所在儀軌。屢加商確。有可以一分省弊者。則一遵聖敎。務從節約。略成節目。別單書入之意。敢啓。傳曰。知道。
정조 7년
假注書徐瀅修書啓。臣敬奉聖諭。馳往傳諭于京畿安城東里宿龍洞。敦寧府都正兪彦鏶所住處。則以爲。臣於病伏垂死之中。忽伏蒙特遣近侍。傳宣別諭。辭旨優渥。敻越常例。從前所被恩言。已極踰分。而今此奬借之敎。責勉之意。愈益鄭重。罔非糞土賤臣所不敢當者。臣伏地擎讀。五情震駴。殆莫省置身之所也。噫。臣之情病實狀。前後控籲。已悉陳暴。而又自夏初。添得毒痢。首尾五朔。出入人鬼。形殼僅存。而神息都廢。不意以此垂盡之殘喘。復辱不世之異數。驚惶懍惕。罔知攸措。寧願早自溘然。得以少安此心也。臣旣無由祗承德意。又不敢虛辱恩禮。謹當收召神精。冒上文字。申徹肝膈之懇。恭俟威譴之加云矣。敢啓。傳曰。知道。
정조 7년
癸卯八月初八日巳時。上御誠正閣。藥房提調入侍時。藥房提調鄭民始。右承旨李在學。同副承旨安聖彬。假注書李暾。記注官金鳳顯。記事官李祖承。以次進伏訖。上曰。俄者以都提調入侍。取稟。而卿何獨入乎。民始曰。以提調。取稟矣。上曰。卿與右承旨。姑爲退待閤外。上注書出去。廳注書入侍。民始在學暾。先退。上命書榻敎曰。都承旨入侍。都承旨金履素。假注書李敬五偕入進伏。上命書傳敎曰。玉堂番次苟艱。今日政。新除授玉堂。待下批。牌招入直。又命書傳敎曰。昨夜召對。因玉堂擧條。以待明朝開政爲批。聞入侍承旨言。昨日坐直。元無書出榻敎之事。今已亭午。尙不出牌。政院之做錯非細。昨日坐直承旨。竝姑先從重推考。以今日仕進承旨言之。院中之事。豈可諉以不知。亦竝推考。政官卽爲牌招開政。上曰。同副先退。右承旨藥房提調入侍。聖彬退出。在學民始進伏。上命書榻敎曰。進御加減順氣化痰湯。自今日停止。仍命退。諸臣。以次退出。
정조 7년
癸卯八月初八日申時。上御誠正閣。軍士房承旨入侍時。右承旨李在學。假注書李敬五。記事官李崑秀尹行任。以次進伏訖。上命書傳敎曰。右副承旨。聞有實恙。許遞。前望單子入之。賤臣承命出。持望單入。又命書榻敎曰。新除授承旨。牌招察任。又命書傳敎曰。詞訟劇地。長亞堂。皆兼宿衛輪番之任。勢必妨務。都摠管鄭一祥。副摠管李崇祜。許遞。前望單子入之。賤臣承命出。持前望入。又命書傳敎曰。中軍爲任不輕。挨次之法。亞於大將。凡於新通。理宜難愼。向於李漢豊望筒。亦有飭敎。非謂人地之不合也。此等階梯。不可率爾差擬。況今新通人。又有驟升之嫌。以此以彼。難免不審。禁衛大將李敬懋。推考。仍命退。承史以次退出。
정조 7년
行都承旨趙時俊坐。左承旨李在學坐。右承旨林錫喆坐。左副承旨吳大益坐。右副承旨安聖彬坐直。同副承旨徐龍輔坐直。注書二員未差。假注書李暾仕李敬五仕直。事變假注書沈銖在外。
정조 7년
傳于安聖彬曰。禮房承旨入侍。
정조 7년
安聖彬。以弘文館言啓曰。本館下番。姑降入直。事甚未安。今日政。新除授玉堂。待下批。仍卽牌招入直。何如。傳曰。允。
정조 7년
有政。吏批。判書徐浩修式暇。參判鄭昌順進。參議金憙式暇。行都承旨趙時俊進。吏批啓曰。判書徐浩修。參議金憙。俱式暇。小臣獨政未安。何以爲之。敢稟。傳曰。仍爲之。以徐有成爲校理。林濟遠爲修撰。李東郁沈基泰爲副修撰。學錄單閔升龍。學喩單金德老。
정조 7년
兵批。判書李𡊠病。參判柳義養病。參議李亨元病。參知鄭存中入直進。左副承旨吳大益進。副司直趙尙鎭鄭在信吳泰賢金載人。副司果林濟遠李錫夏李頤祥姜彝正。
정조 7년
傳于林錫喆曰。聞入侍承旨言。都承旨左承旨呈病。拘於廳規。不得牌招云。竝牌招。
정조 7년
以都承旨金履素。左承旨李亨逵牌不進推考傳旨。傳于林錫喆曰。許遞。前望單子入之。
정조 7년
承旨前望單子入之。趙時俊吳大益徐龍輔落點。
정조 7년
林錫喆啓曰。事變假注書朴能源。身病猝重。勢難察任。今姑改差。何如。傳曰。允。
정조 7년
朴能源改差。代以沈銖爲事變假注書。
정조 7년
傳于徐龍輔曰。騎馬四匹立之。史官一員。宣傳官三員待命。
정조 7년
傳于徐龍輔曰。留院公事入之。
정조 7년
以校理徐有成牌不進罷職傳旨。傳于林錫喆曰。只推。
정조 7년
安聖彬啓曰。祀典何等愼重。而今日摘奸時。風雲雷雨祭。祭器中。籩十坐。䇺二坐。盡皆破傷。全不合用。他餘器皿。亦多欠潔。故以卽速改備之意。另加申飭。而事體所在。誠極駭然。當該獻官。難免不飭之失。從重推考。典祀官所當重勘。而本院請推之外。無他可施之罰。何以爲之。敢稟。傳曰。允。本壇事體。何如。朝家申飭。又何如。而祭器執頉。若是夥然。大抵外山川祀享。每患有此等之弊。今番使之拔例奉審。良以此也。至於籩䇺之破傷。尤極欠敬。太常別差久任窠。以出入三司之人擇差。蓋欲釐正宿弊。其所擧行。慢忽若前。到今不可只以典祀官論罪。該寺公事提調。爲先從重推考。典祀官及判官。拿問處之。
정조 7년
李在學啓曰。明日聖節望闕禮習儀時。諫院無進參之員。除在外疏批未下外。大司諫尹師國。正言趙恒鎭。竝待開門牌招。使之進參。何如。傳曰。允。
정조 7년
以十一日。輪對。取稟。傳于徐龍輔曰。爲之。
정조 7년
以慶尙監司密陽府人物渰死事狀啓。傳于徐龍輔曰。越津民人之渰死者。至於三十六名之多。聞甚忴惻。令本道。另施恤典於渠輩妻孥等處。依近例。身米布蕩減事。卽爲分付。
정조 7년
李在學。以弘文館言啓曰。本館下番。無他推移之員。不得已以上番。姑降入直之意。敢啓。傳曰。知道。
정조 7년
癸卯八月初九日辰時。上御誠正閣。禮房承旨入侍時。同副承旨安聖彬。假注書李敬五。記事官李崑秀尹行任。以次進伏訖。上命書傳敎曰。禮房承旨。馳詣受香諸處。奉審摘奸以來。上曰。四處摘奸後。祭器。各別申飭。務從精潔。南壇旣是歷路。漢江歸路。復入更審以來。可也。又命書榻敎曰。他承旨入侍。又命書傳敎曰。館職不備。在外玉堂許遞。政官牌招開政。仍命退。承史以次退出。
정조 7년
癸卯八月初九日未時。上御誠正閣。軍士房承旨入侍時。右承旨李在學。假注書李敬五。記事官李崑秀尹行任。以次進伏訖。上曰。明日望闕禮習儀相値。次對似當頉稟。而依例來稟。何也。知入。可也。賤臣承命出問。以習儀旣非元定日。無頉稟前例之意。仰達。上曰。習儀也。賓對也。同時竝行。則大臣九卿。勢難兩參。將何以爲之乎。知入。賤臣承命出問。以在前如此之時。時任則率九卿。來會次對。原任則率百官。往參習儀之意。仰達。上命書傳敎曰。見今院中。只有一承宣。苟艱甚矣。右副承旨許遞。與新除授承旨。待下批牌招。推移入直。仍命退。承史以次退出。
정조 7년
癸卯八月初九日酉時。上御誠正閣。坐直承旨入侍時。同副承旨徐龍輔。假注書李敬五。記事官李崑秀尹行任。以次進伏訖。上曰。注書馳往風雲雷雨壇。摘奸以來。又命書榻敎曰。入直閣臣入侍。仍命退。承史以次退出。
정조 7년
行都承旨趙時俊坐。左承旨李在學坐直。右承旨林錫喆坐。左副承旨吳大益坐。右副承旨安聖彬坐直。同副承旨徐龍輔坐。注書二員未差。假注書李暾仕李敬五仕直。事變假注書崔重圭病。
정조 7년
吳大益啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 7년
傳于安聖彬曰。軍士房承旨同副承旨。入侍。
정조 7년
沈銖在外。代以李衡達爲事變假注書。
정조 7년
李衡達在外。代以崔重圭爲事變假注書。
정조 7년
傳于安聖彬曰。今初十日。五日日次內調馬時。宣傳官李懋柳葉箭一巡四中。近來調馬入格甚罕。自是流來古規。依舊例。直赴殿試。
정조 7년
傳于安聖彬曰。守令多窠。政官。牌招開政。
정조 7년
傳于安聖彬曰。在外亞尹許遞。今日政差出。
정조 7년
安聖彬啓曰。吏曹判書徐浩修。陳疏入啓。參判鄭昌順。參議金憙牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。參議只推。與參判。更卽牌招開政。
정조 7년
有政。吏批。判書徐浩修陳疏入啓。參判鄭昌順進。參議金憙進。左承旨李在學進。以李昌漢爲執義。金和中爲司諫。李度謙爲副校理。鄭在信爲修撰。鄭志儉爲戶曹參判。尹尙東爲楚山府使。鄭致綏爲三登縣令。李萬恢爲右尹。左尹李萬恢。右尹李鎭翼。
정조 7년
兵批。判書李𡊠病。參判李義養病。參議李亨元入直進。參知鄭存中病。右副承旨安聖彬進。副司直金履素李亨逵李致中。
정조 7년
安聖彬。以弘文館言啓曰。校理姜忱徐有成。旣有只推之命。竝卽牌招察任。何如。傳曰。允。
정조 7년
以校理徐有成牌不進罷職傳旨。傳于安聖彬曰。只推。
정조 7년
以正言趙恒鎭牌不進罷職傳旨。傳于安聖彬曰。只推。
정조 7년
安聖彬。以弘文館言啓曰。新除授修撰林濟遠。時在洪忠道石城地。副修撰沈基泰。時在京畿楊根地。經筵入番事緊。請斯速乘馹上來事。下諭。答曰。依啓。
정조 7년
安聖彬。以訓鍊都監言啓曰。依啓下單子。馬上才超等孫光哲咸榮得。各木四疋布四疋。上上等李漢郁林森大。各木三疋布二疋。騎芻一中金鼎彩金興國李五福。各木二疋施賞。而馬主四名。元賞外各木一疋加給之意。敢啓。傳曰。知道。
정조 7년
禁府啓目。議政府司錄柳頤玄。成均館司藝鄭重祿。直講韓相肇。博士金致泳等。原情云云。傳旨內辭緣。泛稱遲晩。竝只刑推得情。何如。判付啓。柳頤玄段。前已應製。今忽不作。擧措殊甚駭然。分叱不喩。臨軒試取。解題書揭。元無已例是隱。則其矣供語。極其無嚴。甚至强其不知等說。肆然納供。前罪後犯。無非難恕。從重勘律放送爲旀。金致泳段。或製或否。亦甚駭然。依初下敎。令政院。以罷職捧傳旨。鄭重祿韓相肇。俱是丁酉式以前登科。不無分揀之道分叱不喩。前此製述。皆不應試云爾是隱。則亦足爲參恕之一端。附過放送爲良如敎。又啓目。司憲府監察金禧燮朴龍煥等。原情云云。傳旨內辭緣。泛稱遲晩。竝只刑推得情。何如。判付啓。除刑推議處爲良如敎。又啓目。丹鳳門守門將陳景文。原情云云。傳旨內辭緣。泛稱遲晩。刑推得情。何如。判付啓。附過放送爲良如敎。又啓目。楊口縣監尹㬘。狼川縣監李趾采等。原情云云。問目內辭緣。泛稱遲晩。竝只刑推得情。何如。判付啓。附過放送爲良如敎。又啓目。昆陽郡守趙貞相。原情云云。傳旨內辭緣。泛稱遲晩。刑推得情。何如。判付啓。所供容或可恕。附過放送爲良如敎。又啓目。德積前僉使金鼎燦原情云云。問目內辭緣。泛稱遲晩。刑推得情。何如。判付啓。旣已罷黜。分揀放送爲良如敎。又啓目。栗浦前權管金德行原情云云。傳旨問目內辭緣。泛稱遲晩。刑推得情。何如。判付啓。參考向者處分。照律後。草記爲良如敎。又啓目。義禁府都事尹美基原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。又啓目。加背梁前萬戶吳尙權原情云云。傳旨問目內辭緣。泛稱遲晩。刑推得情。何如。判付啓。參考向者處分。照律後。草記爲良如敎。又啓目。松禾縣監南寅老原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 7년
癸卯八月初十日辰時。上御誠正閣。軍士房承旨。同副承旨入侍時。稟事閣臣鄭民始。二直提學徐有防。左承旨李在學。同副承旨徐龍輔。假注書李敬五。記事官李祖承李崑秀。以次進伏訖。上曰。待敎入侍。待敎尹行任進伏。上命在學書禁府啓目判付。仍命退。諸臣以次退出。
정조 7년
行都承旨趙時俊坐。左承旨林錫喆坐直。右承旨吳大益坐。左副承旨安聖彬坐直。右副承旨徐龍輔坐。同副承旨李益烍坐。注書李祖承仕一員未差。假注書李敬五仕直。事變假注書崔重圭仕。
정조 7년
李益烍。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
安聖彬啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。傡卽牌招。何如。傳曰。允。
정조 7년
安聖彬啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 7년
徐龍輔啓曰。以十六日儒生殿講。取稟。傳曰。爲之。
정조 7년
傳于趙時俊曰。京畿監司宣惠廳堂上入侍。
정조 7년
傳于趙時俊曰。吏房承旨與京畿監司宣惠廳堂上入侍。
정조 7년
傳于徐龍輔曰。左副承旨與輪對官入侍。
정조 7년
傳于安聖彬曰。檢閱李祖承。還付注書。牌招察任。
정조 7년
吏曹口傳政事。注書單李祖承。
정조 7년
傳于安聖彬曰。坐直承旨入侍。
정조 7년
傳于安聖彬曰。右副承旨入侍。
정조 7년
徐龍輔。以弘文館言啓曰。本館下番。連日姑降入直。事甚未安。新除授修撰鄭在信。卽爲牌招入直。校理徐有成。旣有只推之命。與新除授副校理李度謙。一體牌招察任。何如。傳曰。允。
정조 7년
以修撰鄭在信牌不進罷職傳旨。傳于安聖彬曰。只推。
정조 7년
安聖彬。以弘文館言啓曰。本館下番姑降入直。事甚未安。修撰鄭在信。旣有只推之命。更卽牌招入直。何如。傳曰。允。
정조 7년
以執義李昌漢。持平李壽咸。正言趙恒鎭等牌不進罷職傳旨。傳于安聖彬曰。只推。
정조 7년
李益烍。以訓鍊都監言啓曰。依啓下單子。武藝別監馬上才超等安福謙崔誡道。各木四疋布四疋。馬上交戰超等李重薰。木四疋布四疋。上上等金禧喆宋光洙林秀鳳。各木四疋布二疋。棍芻一中吳興亮。武藝出身田春福。各木三疋。別技軍馬上才上上等都潤身。木三疋布二疋。自本營考例施賞。而鳥銃貫一中梁福綏。木三疋。邊一中。李道郁徐仁修金大行金慶浩。各木二疋。自戶曹考例擧行之意。敢啓。傳曰。知道。
정조 7년
安聖彬。以義禁府言啓曰。時囚罪人金致泳。原情公事判付內。依初下敎。令政院以罷職捧傳旨事。命下矣。金致泳罷職傳旨。今已啓下。依傳旨罷職放送之意。敢啓。傳曰。知道。
정조 7년
吏曹判書徐浩修疏曰。伏以。臣愚魯。量臣職任。眞是鷦鷯之擔千匀。決知其萬不近似。而嚴畏義分。黽勉蹲冒。每一注擬。輒露醜拙。雖臣殫竭之誠。寤寐如舟。而奈臣銓衡之才。分外難開。惟有早自卸解。毋積愆尤。以冀免於終始僨誤之歸。而囁嚅不言。以至于今者。夫豈有他哉。念臣受知聖明。偏蒙陶鑄。生成之澤。智有不逮。則諒其力之淺短。而曲加庇覆。罪在必罰。則悶其情之迂疎。而隨事寬貸。使之歷試於華顯之秩。竟處於要膴之地。在臣圖報之義。頂踵之糜。固所不避。湯火之蹈。亦所甘心。何敢一刻而忘吾君父。負吾國家。苟然爲占便之圖乎。以是一味趨造。有進無退。寧被冥擿之譏。不欲犯慢蹇之科。而第其鈍滯之性。旣無以矯揉。毁畫之失。終莫可收拾。淟涊不遞。秪見其釁咎之愈多。而公義私分。未嘗有絲毫之裨益。則此又臣之反顧怵惕。不得不仰首鳴呼。尙庶幾聖明之垂憐者也。且臣至切之情理。有不敢自外於孝理之下者。臣之本生母。自經昨冬毒感。精神筋力。一倍綿綴。居常凜凜。若不保朝夕者。已過半年矣。近因朝晝之異候。遂致將攝之失宜。寒疾外添。宿症內肆。委頓床席。飮啖全却。臣方左右扶將。雜試藥餌。而藉幸得差於數日之內。實無時月間蘇健之望。臣嘗讀皇朝馮琦之疏曰。人臣無故而欲偸安者。欺也。有故而隱忍不言。以至曠官誤事者。亦欺也。臣若以此情理。不能一陳於紸纊之下。强其已亂之方寸。或至於曠官而誤事。則豈不爲馮琦之罪人乎。伏乞聖明。亟遞臣本兼諸任。仍許臣長暇。俾得以專心救護。則隕首結草。未足以喩其德也。情私所迫。言不知裁。答曰。省疏具悉。卿其勿辭。救護母病。
정조 7년
應敎洪文泳。副校理李太亨等。箚曰。伏以。噫嘻。柳戇之罪。可勝誅哉。受聖朝簡擢之恩。濫躋宰列。不思報國之道。反爲國榮之爪牙。德相之腹心。用意陰秘。造謀叵測。暗作居停之主人。甘爲凶逆之倀鬼。論其負犯。實是亂之本罪之首也。島配之請。猶失太輕。而金吾草記。久未允下。群情愈激。已不勝抑鬱。今此休紙還給之命。臣等益切訝惑之至。此等凶醜。豈可以屢經大霈。有若輕罪之肆赦耶。況此兩賊逆節畢露之後。鋤治之律。尤不容少緩。至於趙文彦。渠父靖世。卵育於能賊。尙逭黨與之誅。於渠幸矣。渠若眼有國法。安敢以訟冤二字。萌於心乎。似此無嚴之類。若不痛斥。則世道之憂。容有其極。伏乞特寢成命。柳戇趙文彦。亟令發配。俾凶徒知懼。輿憤少洩焉。答曰。省箚具悉。處分意在矣。
정조 7년
司諫金和中啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請爲奴罪人河翼龍金重得。亟命王府。設鞫得情。快正王法。措辭見上請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上請還寢遠竄罪人安兼濟放送之命。仍令王府。設鞫嚴問。期於得情。依律處斷。措辭見上請恒善支屬。亟命散配。時謙兄弟。竝投絶島。以嚴隄防。措辭見上請荐棘罪人瑩中。亟令王府。設鞫嚴問。快施當律。措辭見上請巨濟府絶島安置罪人朴宗集。亟令王府。拿鞫得情。施以當律。措辭見上請減死定配罪人德秀。亟令王府。更加嚴鞫。快正王法。措辭見上請逆賊尙魯。亟施孥籍之典。措辭見上請物故罪人國榮。亟施孥籍之典。措辭見上請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。措辭見上請島配罪人崔光泰金天欽。亟令王府。設鞫得情。快正王法。措辭見上請甲山府竄配罪人樂彬。亟令王府。設鞫嚴問。施以當律。措辭見上請義翊。更令王府。設鞫嚴問。期於得情。快正王法。措辭見上請還寢德相應坐諸囚發配之命。仍令牢囚。嚴訊取服。各施當律。措辭見上答曰。不允。第三件事。第五件事。亟停勿煩。
정조 7년
癸卯八月十一日巳時。上御誠正閣。左副承旨與輪對官入侍時。左副承旨吳大益。假注書李敬五。記注官金鳳顯。記事官李祖承。尙瑞院直長李萬運。東部奉事崔熽。義盈庫奉事趙廷獻。東氷庫別提金弘道。西氷庫別檢趙鎭明。以次進伏訖。上曰。以次進前。奏職姓名。可也。萬運進伏。奏職姓名訖。上問職掌。對曰。掌璽寶馬牌矣。上曰。業欲召見。而無暇未果。旣在禁直。從當入侍也。熽進伏。奏職姓名訖。上問職掌。對曰。七事矣。廷獻進伏。奏職姓名訖。上問職掌。對曰。掌黃爉矣。弘道進伏。奏職姓名訖。上問職掌。對曰。掌氷丁矣。鎭明進伏。奏職姓名訖。上問職掌。對曰。掌氷丁矣。上曰。各陳所懷。可也。萬運等曰。無可達之事矣。輪臺官以次先退。上曰。禮房承旨入侍。出榻敎右副承旨安聖彬進伏。大益退出。上命書傳敎曰。左承旨許遞。前望單子入之。新除授承旨。待下批牌招察任。仍命退。承史以次退出。
정조 7년
癸卯八月十一日巳時。上御誠正閣。吏房承旨與宣惠廳堂上京畿監司入侍時。宣惠廳堂上鄭民始。京畿監司沈頤之。行都承旨趙時俊。假注書李暾。記事官李祖承尹行任。以次進伏訖。上曰。畿邑農形。今則。何如。頤之曰。近日日氣淸涼。故被災之穀。少有蘇生之望矣。上曰。戶曹判書入侍。賤臣承命出傳。以未及來之意。回奏。上曰。畿甸之民。纔經昨年歉荒。瘡痍甫完。又値今歲大無。閭里顑頷。今秋陵幸。決不可流弊於斯民。頃者鄭判府事入侍時。亦有盡除晝停之命。而蓋出於爲民省弊之意也。至於橋梁治道之事。有或爲弊於民。則皆務除去。而必以省費爲心。故今亦拔例問于卿等。卿等所見。何如。民始曰。凡於陵幸時。例以儲置米會減。而一次陵幸。當用七百石。經宿則加入。今番則不可不經宿。而其凡百所入。皆以儲置米會減。則似無大段貽弊於民矣。上曰。今年春大同。旣已停退。則當用何邑儲置。而能無不足之弊否。頤之曰。當以楊州儲置米會減。而雖或不足。隣近之邑。皆有儲置。亦爲推用。則似無不足之歎矣。上曰。一依京擧動例。務從省弊。而先朝辛巳年陵幸時。亦有爲民省弊之例。至於馬草食鼎槽廐等物。皆令京廳與司僕。自備進排。而亦勿責出於民力。則似好矣。民始曰。馬草食鼎等物。自京馱去。實爲巨弊。外方則合衆力而用之。故猶無難矣。若令司僕與各司自備進去。則其爲弊反甚。此等事。皆令外邑擧行。而亦以儲置米會減。則似爲兩便矣。上曰。經宿時加入等物。亦爲分判於列邑。使之依例進排。則此亦貽弊於民矣。豈非垂念處乎。時俊曰。近有新定式。而未及行會於列邑。亦令戶曹謄書一通。頒布列邑。皆以儲置米會減。則以此補彼。別無爲弊之道矣。上曰。雖以儲置米會減。列邑之民。每有加入之弊云。其故何哉。民始曰。治道之時。或値雨。則更復修治。而國家定式。旣無加給役價之規。故民皆自備役糧。每有加入之弊矣。上曰。國家定式。一夫給米幾何。民始曰。給米五升。而柴價駄價。亦以儲置會減矣。時俊曰。植炬之事。分判於遠邑。則遠邑之民。實無輸運之路。故貿得於陵所近處。此實爲民弊之大者矣。民始曰。遠邑之民。雖皆貿得於陵所近處。是皆儲置會減之物。而本非收價於民間。則別無民弊矣。上曰。畿伯所見。何如。頤之曰。非獨植炬而已。凡所入一草一木。擧皆貿得於陵所近處。遠邑之民。自有靡費矣。上曰。交河通津高陽等邑。是皆災邑中尤甚者也。決不可分判於此等邑矣。民始曰。今番則當分判於付近邑。高陽通津等邑。旣非付近之邑。則自不入於分判中矣。頤之曰。今番則積城抱川等邑。當爲付近。而年事亦稍勝於高陽通津矣。上曰。各陵寢攝行祭享。亦有所入乎。民始曰。別無所入矣。上曰。前者鄭昌順爲畿伯時。地排席等物。亦令除之。凡他不緊之物。亦皆除之爲好。今番則只是單陵。凡厥所入。務從簡省。切勿貽弊於斯民。民始曰。橋梁植炬等役。雖以儲置米會減。是皆役民之事。今若省費於此等役。則爲惠大矣。上曰。去來間一次植炬。則除之。可也。民始曰。自京至松溪橋。則自京廳植炬。而松溪橋以東。則諸邑分排植炬。自有舊例。而皆用楊州儲置米會減。其謄錄。今方持來矣。頤之曰。京廳與諸邑擧行凡節。當依謄錄抄啓矣。上曰。不必出外。而抄啓。當於闕中與惠堂。相議抄啓。務從除弊。至於陵上遮日。若令外邑進排。則其所擧行。不如京廳。故向來亦有申飭。其令自京廳馱去。好矣。今番。則大率盡除不緊之物。以省畿民之弊焉。因命惠堂先退。民始先退出。上謂頤之曰。卿之治畿民。當與他人自別矣。先卿之深惠厚澤。入人骨髓。民之追思而仰慕者。尙今不衰。卿宜追念先卿惠化之深。仰體朝廷付毗之重。百倍自勵。一心圖治。毋替前人。以生吾民。夫承流宣化之責。專在於道臣。道臣非其人。則朝廷雖有憂民之心。實惠實政。不及下民。是以民之呼怨。不在於朝廷。先及於道伯。此豈非惕念處乎。況今畿甸連値旱乾。繼有水災蟲災。民事之愁悶。莫此爲甚。當今接濟之責。惟在於卿。卿其益加勉勵。必以斯民爲己憂。古有國邊民邊之說。國與民分以二之者。雖非好語。爲監司者。當爲民邊人。苟有損上益下之事。則必以行之。以生吾塡壑之民者。惟卿是望。卿其以此自任。頤之曰。臣伏承聖敎。感泣罔涯。晝夜焦慮。自念才智淺薄。實無仰體恩諭。賑濟斯民之策。都仰於天眷。而臣之職分。惟在宣布德化而已矣。上曰。豐德通津等邑。爲尤甚乎。頤之曰。豐德通津。本多野畓。故初不付種處。多矣。而南陽之蟲災。實爲可悶。上曰。近日東風。亦爲大害矣。風餘小雨。則枯傷之苗。少可還蘇。而亦無雨意。甚可悶也。頤之曰。然矣。上曰。畿邑守宰中。誰有治績顯著者乎。頤之曰。臣待罪日淺。未能詳知矣。上曰。守宰中。如有不稱者。毋少饒貸。頤之曰。苟有爲害於民者。何敢寬假乎。上曰。南陽府使。必善治矣。頤之曰。熟習矣。上曰。頃以差使員上來。而災邑守令。不可久曠。已卽下送矣。上曰。今番元陵修改時。其勿預送監役。監役預出。則自多民弊矣。至於本陵有頉處。皆令都監修築。好矣。命畿伯先退。頤之先退出。上曰。嶺南所聞。何如云耶。時俊曰。近峽處得稔。而沿海處失農云矣。上曰。慶尙道。連二歲有水災。梁山最甚云。是悶矣。時俊曰。洛東江沿邊諸邑。皆有水災。而梁山則二次水沈。爲害最甚云矣。上曰。全羅道所聞。何如。時俊曰。峽民則無憂。而島民甚悶云矣。昨日見監司私書。則以爲十二邑當設賑。而農形比之五六月之間。實爲萬幸云矣。上曰。江原監司。以多穀爲弊云。雖欲移布於畿內。而實無輸來之路矣。時俊曰。嶺東四五邑多穀云。而實難移運矣。上曰。江原道穀。自原州移運驪州。則似爲便近矣。時俊曰。原州與驪州。不過五十里之間。而且有水路矣。上曰。京畿農形。已無可望。民事不可緩也。宜及此時經紀。廟堂議論。何如。時俊曰。無別般好道理也。只當移粟救民。洪忠道四郡多穀云。四郡穀亦移來。似好矣。上曰。四郡距京畿。爲幾里。時俊曰。陸路則三百餘里矣。上曰。轉運穀米。豈不難哉。時俊曰。當秋捧糴時。捧置于水邊。及其春水方生之時。漕運。似好矣。上曰。統營封山松發賣時。多有民冤云。然否。時俊曰。然矣。年前發賣時。捧價五千兩上京。而復有備邊司禁令。所買材木。未盡輸去。故冤聲日起。固城之民。至以封山爲讎矣。上曰。風損與自枯松。爲幾何。時俊曰。萬餘株矣。上曰。昨年有放火之事云矣。時俊曰。沿海之民。蓄冤多矣。故種種放火。今則海邊童濯。殆若野地。當此統營急務。專在於植松矣。上曰。嶺南亦有火田矣乎。近來守宰。旣罷隱結之後。惟以火田爲利。而爲害於民者甚多。然否。時俊曰。嶺南則火田初旣不多。而且臣之待罪嶺伯時。別定火田之稅。而極爲輕歇。故嶺南則別無火田之害矣。上曰。江原道最多火田云矣。時俊曰。江原道。山多野狹。故本多火田云。而大體火田之稅。自多輕歇處。故此則別無民冤矣。命退。諸臣以次退出。
정조 7년
癸卯八月十一日申時。上御誠正閣。坐直承旨入侍時。左承旨林錫喆。假注書李敬五。記注官金鳳顯。記事官李崑秀。以次進伏訖。上命讀公事。錫喆讀奏公事訖。上曰。李祖承。還付上注書。牌招察任。仍命退。承史以次退出。
정조 7년
癸卯八月十一日初更三點。上御誠正閣。右副承旨入侍時。右副承旨徐龍輔。假注書李敬五。記注官金鳳顯。記事官李崑秀。以次進伏訖。上曰。上注書入侍。記事官李祖承。進伏。賤臣退出。上命書傳敎曰。宣傳官講射。明日以春塘臺爲之。仍命退。承史以次退出。
정조 7년
行都承旨趙時俊坐。左承旨林錫喆坐。右承旨吳大益坐。左副承旨安聖彬坐直。右副承旨徐龍輔坐。同副承旨李益烍坐直。注書李祖承仕直一員未差。假注書李敬五仕。事變假注書崔重奎仕。
정조 7년
安聖彬啓曰。抄啓文臣課講時。何承旨進去乎。敢稟。傳曰。右承旨進去。
정조 7년
兵曹口傳政事。李光益爲宣傳官。吏曹口傳政事。行副司直李敬懋。今加嘉義。親臨宣傳官講射試官試射時。帿布五中。小布四中。加資事。承傳。
정조 7년
以軍器寺冶匠試取入格單子。傳于李益烍曰。參考他營前例。施賞。
정조 7년
傳于徐龍輔曰。戶曹惠堂京畿監司入侍。
정조 7년
安聖彬。以禮曹言啓曰。每年各陵展謁。春則二三月。秋則八九月。取稟事。曾有定式矣。今秋展謁。定於何陵。而以何間擇日乎。敢稟。傳曰。元陵修改日字。旣定依甲子戊子已例。前一日詣陵所。翌日畢役後還宮。以此知悉。事畢後。本陵行祭局內諸陵。則只以健元陵展拜磨鍊。今年畿農。已判告歉。況今秋事未了。役民爲難。諸凡用民力處。依近例。皆以儲置米會減。雖一條木一負土。切勿撓民。今番陵幸。所重在焉。不得已經宿。而可以除弊之事。當所留意。取見分辨文書。多有抹下者。依此擧行。如是下敎之後。隨駕各司。凭藉前例。萬一有侵徵之端。各該官員。難免不勅之罪。以此意。自廟堂。預先嚴飭侍衛及隨駕百官。亦宜減省。令吏兵曹別單書入。待判下擧行植炬。只於出宮時待令。虎網子除之。布帳則自隨駕營門爲之事。分付。
정조 7년
安聖彬。以禁衛營言啓曰。本營分授崇禮門南邊第一城廓近處體城三間許頹圮處。今八月十三日。始役改築之意。敢啓。傳曰。知道。
정조 7년
安聖彬。以奉常寺官員。以都提調提調意啓曰。東籍親耕田所種皮稷。今八月念間。當爲成熟之意。敢啓。傳曰。攝刈。
정조 7년
安聖彬。以奉常寺官員。以都提調提調意啓曰。東籍親耕田所種皮黍打作。則所出爲一石三斗。皮粘粟打作。則所出爲一石八斗之意。敢啓。傳曰。知道。